Peter Skaarup (DF), 2001-01-24:
»Vil ministeren tage initiativ til en stramning/ændring af reglerne for indsattes deltagelse i undervisning, således at undervisning kun kan foregå i fængslet?«
Skriftlig begrundelse
Spørgeren er af den opfattelse, at indsatte i fængsler skal have mulighed for at følge et uddannelsesforløb, men at det må være sådan, at undervisningen skal foregå i fængslet, eventuelt som selvstudium. I dag er der mulighed for, at indsatte kan få lov til at deltage i undervisning, der foregår uden for fængslets mure.
Det er svært at have forståelse for, at indsatte skal have sådanne muligheder.
At sidde i fængsel er en berøvelse af friheden og derfor også af friheden til at deltage i undervisning på uddannelsesinstitutioner ude i byen.
Det er spørgerens opfattelse, at indsatte derfor må stille sig tilfreds med de muligheder, der er for undervisning i fængslet.
Mulighederne for distanceundervisning er i dag gode, og fængselscellen byder nærmest på optimale forhold til selvstudium med fred og ro til fordybelse, eftertænksomhed og frem for alt masser af tid.
Der dukker med løbende mellemrum historier op i dagspressen om, at indsatte får udgang til ikke blot at deltage i undervisning uden for fængselsmurene, men også til at deltage i ekskursioner, der foregår i udlandet.
I dagbladet B.T. den 9. januar 2001 er der beskrevet en historie om, at indsatte fra fængslet i Jyderup har fået fri til at deltage i en fem dages skitur til Norge og efterfølgende skal til Spanien på en 10 dages skitur.
Turen arrangeres af SportsAkademiet under Rødovre Idrætsdaghøjskole og er end ikke kompetencegivende.
Det er spørgerens opfattelse, at det for det første er svært at få øje på et reelt uddannelsesmæssigt perspektiv med uddannelsen, og for det andet sidder man med en klar fornemmelse af, at de indsatte har valgt at deltage i SportsAkademiets undervisning, netop fordi den indeholder mulighed for »praktiske øvelser« i udlandet.
Det er utvivlsomt, at mange borgere opfatter netop denne undervisning og ekskursionen til henholdsvis Norge og Spanien som reel ferie og en udnyttelse af systemet, som det er i dag.
Det krænker naturligvis mange hæderlige borgeres retsfølelse.
Spørgeren mener, at reglerne for indsattes deltagelse i undervisning må strammes/ændres således, at undervisning kun kan foregå i fængslet, og skal hermed opfordre ministeren til at tage et sådant initiativ.
Vi var nok nogle, der blev meget overraskede og meget bekymrede, da vi læste B.T. her den 9. januar i år, hvor det helt tydeligt fremgik, at meningen for en række fanger er, at man skal på en slags skitur, ferietur, som et led i det at være indsat.
Jeg mener, det er meget bekymrende for retsbevidstheden her i landet, hvis det er sådan, at man efter at have fået en dom, hvorefter man skal sidde i fængsel, kan tage på skitur som i det her tilfælde til Norge i 5 dage og til Spanien i 10 dage.
Så er der noget galt.
Derfor vil jeg godt høre justitsministeren, hvad ministeren mener om den situation, og om ministeren vil tage nogle initiativer for at sikre, at det ikke gentager sig, for det er at gøre grin med vores alle sammens retsbevidsthed, at personer, der burde sidde bag tremmer, kan fare rundtomkring i Europa på skiture og ferieture.